《赠叶生》
宋代·李处权

带如当风衣出水，曹吴丹青古莫比。
一时更有刘与杨，妙手斫泥端及此。
叶生心匠何瑰奇，异代同声人所推。
颇甘蔬饭绝肉想，神物自应来护持。
花鬘珠冠宝月相，补陀宝山移海上。
净瓶杨柳翠鹦鹉，突兀惊人焕寻丈。
十六尊者初不同，俨然肖貌清而雄。
或伏猛虎制毒龙，或飞锡杖凌虚空。
伟哉功刮造化窟，凜发天风肃毛骨。
来观堵立万口传，坐看声名从此出。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。